འདས་པའི་གཟའ་པ་སངས་ཉིན་ཚོགས་ཆུང་གི་ཚོགས་མི་རྣམ་པས་རྒྱ་ནག་གི་སྐུ་ཚབ་ཚོར་བོད་ནང་གི་བོད་མི་ཚོ་དང་ཡུ་གུར་མི་རིགས།བྱང་ཀོ་རི་ཡའི་སྐྱབས་བཅོལ་བ།དེ་བཞིན་ཧོང་ཀོང་དང་མ་ཀའོ་བཅས་པའི་ནང་དབྱེ་འབྱེད་བྱེད་བཞིན་པའི་གནད་དོན་ཐོག་འདྲི་རྩད་གནང་བ་དང་ལྷག་པར་དུ་ཚོགས་མི་སློབ་དཔོན་གྱིས་རྒྱ་ནག་གི་ཁྲིམས་ཁང་ནང་བོད་སྐད་བེད་སྤྱོད་མི་བྱེད་པའི་རྒྱུ་མཚན་དང་དེ་བཞིན་བོད་ནང་གི་སློབ་གསོའི་ལམ་ལུགས་ཐོག་འདྲི་རྩད་གནང་ཡོད་པ།དམིགས་བསལ་བོད་ཀྱི་སྐད་ཡིག་སྲུང་སྐྱོབ་ཀྱི་ལས་འགུལ་སྤེལ་བའི་ཉེས་མིང་འོག་རྒྱ་ནག་གི་བཙོན་བཅུག་བྱས་པའི་བཀྲིས་དབང་ཕྱུག་ལགས་སྐོར་བཀའ་འདྲི་གནང་ཡོད་འདུགདེ་བཞིན་ཚོགས་ཆུང་གི་ཚོགས་མི་ཚོས་སྤྲུལ་སྐུ་བསྟན་འཛིན་བདེ་ལེགས་རིན་པོ་ཆེ་མཆོག་དགོངས་པ་རྫོགས་སྟངས་ཀྱི་གནད་དོན་ཐོག་ཞིབ་མཇུག་དགོས་སྐོར་ཡང་གསུངས་ཡོད་པ་རེད།འོན་ཀྱང་གཟའ་ཟླ་བའི་ཉིན་རྒྱ་ནག་གི་འཐུས་མི་ལྔ་བཅུ་ལས་གྲུབ་པའི་སྐུ་ཚབ་ཚོགས་ཆུང་ངོས་ནས་གཟའ་མཇུག་རིང་གནས་ཚུལ་མང་དག་ཅིག་བྲིས་བཀོད་བྱས་ནས་ལན་འདེབས་ཞུས་ཡོད་ཀྱང་དེ་དག་འདོད་བློ་འཚིམས་པོ་ཞིག་བྱུང་མེད་ལུགས་ཚོགས་ཆུང་གི་ར་སྤྲོད་གནང་ཡོད་པ་དཔེར་ན།རྒྱལ་ཚོགས་ཀྱི་ཚོགས་ཆུང་གི་ཚོགས་མི་སྐུ་ཞབས་མཆོག་གིས།ཁྱེད་རང་ཚོས་ལན་འདེབས་གྲ་སྒྲིག་བྱས་ནས་ཕུལ་བ་དེ་དག་ནི་སྙན་ཐོ་དང་ང་ཚོས་འདྲི་བརྩད་བྱས་པ་དེ་དག་ལ་ངོས་ལེན་རྩ་བ་ནས་མ་བྱས་པར་སོ་སོ་སྲུང་སྐྱོབ་བྱེད་པ་ཞིག་དང་ང་ཚོའི་ཚོགས་ཆུང་གི་ཚོགས་མི་ཚོས་གནས་ཚུལ་རྫུན་གཏམ་ཤ་སྟག་ལ་ངོས་འཛིན་བྱེད་པ་ལྟ་བུའི་ལན་འདེབས་བྱས་འདུགངའི་བསམ་པར་ཁྱེད་རང་ཚོ་ཐག་རིང་རྒྱ་ནག་ནས་ཡོང་ནས་ཚང་མ་འགྲིགས་བསྡད་ཡོད་པ་དང་གལ་སྲིད་མ་འགྲིགས་པ་ཡོད་ནའང་བྱེད་ཐབས་མེད་ལུགས་ཀྱི་རྣམ་པ་བསྟན་གྱི་འདུགངའི་བསམ་པར་ང་ཚོ་ཚང་མས་གོ་སྐབས་འདི་བཟུང་ནས་དོན་དམ་གྱི་གྲོས་བསྡུར་བྱས་ན་ཡག་གི་རེད་བསམ་གྱི་འདུག་ཅེས་གསུངས་ཡོད་པ་རེད།